Transcript vum Livestream : Pressekonferenz: Lancement vum "Klima Biergerrot" (05.01.2021)

# Intervenanten

* Xavier Bettel, Premierminister, Staatsminister
* Carole Dieschbourg, Ministesch fir Ëmwelt, Klima an nohalteg Entwécklung
* Claude Turmes, Minister fir Landesplanung
* Tommy Klein, Client Service Director bei TNS Ilres
* Journalisten

Sproochen

* Lëtzebuergesch, Franséisch

# Transcript

[Xavier Bettel]

Iech alleguerten e schéinen Nomëtteg an erlaabt mir, well et och déi éischt Occasioun ass, déi ech hunn, Iech och all Guddes ze wënsche fir Neijoerschdag a virun allem, aktualitéitsbedéngt, eng gutt Gesondheet.

Ech hat am Numm vun der Regierung an der leschter Ried vun der Lag vun der Natioun, den 12. Oktober, ugekënnegt, datt et wichteg wier e Klimabiergerrot anzeberuffe fir iwwer zousätzlech Klimamesurë kënnen ze diskutéieren.

Dës Iddi berout am Fong op 2 Grondlagen. Déi éischt Grondlag ass datt mir, spéitstens säit dem Rapport vum Weltklimarot am August 2021, wëssen datt et e Fait ass datt mir mussen urgent, undauernd a signifikativ Efforte maachen, wa mir iwwerhaapt wëllen eng Chance hunn déi Ziler déi mir eis ginn hunn och kënnen ze erreechen.

Ech ka mech erënneren, d'Paräisser Konferenz wou mir zesumme waren, mat der Madamm Dieschbourg, déi och ënnert eiser Presidence do eng wichteg Roll hat, a wou mir eis Ziler ginn hunn.

A wa mir déi wëllen erreechen, da gesi mir datt dat wat mir deemools decidéiert hunn net wäert duergoen.

Dat heescht mir hunn elo schonn e Klima- an Energieplang ugeholl, mee mir sinn eis bewosst datt wa mir wëllen dat alles wëllen erreechen, nach zousätzlech Efforten néideg wieren.

Déi 2. Grondlag déi fir eis wichteg ass, an dofir och dëses Biergerklimarot, ass datt wa mir wëllen zesummen Efforte maachen, an dofir hunn ech insistéiert op deen "zesummen", datt mir just kënnen zesummen no vir kommen.

D'Klimafro ass nämlech eng Gesellschaftsfro.

Et ass eng Fro déi ganz vill Repercussiounen huet op ganz vill aner Domainer an der Politik an et geet am Fong drëm datt mir haut och decidéieren, a wéi enger Welt mir selwer wëlle liewen, mee virun allem wéi eng mir deenen nächste Generatiounen iwwerloossen.

An do brauche mir, an onsen Aen ass dat wichteg, och d'Gesellschaft fir zesummen hat hinnen um Verhandlungsdësch iwwer zousätzlech Mesuren ze diskutéieren.

Et huet een heiansdo d'Gefill nämlech, datt och eng grouss Partie vun der Populatioun bereet ass méi wäit ze goen, wéi mir selwer heiansdo d'Gefill hunn, se wéilte goen.

Dat heescht, et ass eng Bereetschaft vun der Populatioun do fir och nach aner Mesuren ze huelen.

Ech sinn och do ganz frou, Dir gesitt datt mir hei zesumme sinn, mat der Ëmweltministesch a mam Energieminister, well et hei ons drëm geet, säit deene puer Méint, zesummen iwwert dee Konzept ze schaffen, datt mir gekuckt hu wéi mir dat kéinte maachen, fir datt mir zesumme mat de Bierger, an net wéi et ganz oft geet "top to bottom", mee "bottom-up" hei zesummen eppes ka geschéien.

Mir hunn ons berode gelooss, mir hu mat der Uni zesumme geschafft, et sinn och Experienzen déi agefloss sinn, a mir hunn 3 Appels d'offre lancéiert: ee fir d’Selektioun vun de Memberen, ee fir den Encadrement vun den Aarbechte vum Klimarot an ee fir d'Organisatioun vun de Sitzunge vun deem Biergerrot.

Haut lancéiere mir heimat offiziell déi éischt Etapp an zwar déi vun der Selektioun vun den 100 Membere vum Klimabiergerrot.

Et handelt sech hei em 60 effektiv Memberen a 40 Suppleanten, déi mir hunn, well mir wëssen datt deen een oder deen anere vläicht net ëmmer kann do sinn, a mir wëllen awer do en Zyklus hunn wou mir 60 permanent Leit kënnen dobäi hunn.

An d'Membere ginn no Krittären ausgesicht, déi demographesch d'Realitéit vu Lëtzebuerg erëmspigelen.

Dat heescht, ab 16 Joer kann ee matmaachen, well mir virun allem och der Meenung sinn, datt dat hei net eppes däerf sinn, wou mir déi Jonk géifen ausschléissen, oder well si net walberechtegt sinn, net eng Meenung dierfen ze hunn.

Hei, au contraire, ass et och wichteg datt mir och jonk Leit mat abannen, well et geet virun allem och em hir Zukunft.

Et geet em eise Prisong, mee et geet em hir Zukunft.

Si kréie vill méi laang ze liewe mat deene Konsequenze vun deene Mesuren déi mir net huelen, dowéinst ass et wichteg datt jonk Leit kënne matmaachen.

Den Här Klein vun der Ilres ass mam Optrag mandatéiert gi vun der Selektioun a wäert duerno weider Detailer dozou ginn.

Wat ech nach zu de Konture vun der "participatioun citoyenne" soe wollt ass Folgendes:

De Sujet vum Klimabiergerrot ass wéi d'Propositioune kënne sinn, fir datt Lëtzebuerg am Klimakampf méi séier viru kënnt.

Jo! Et geet drëms... well mir jo de PNEC, mir hu scho Pläng...mee wéi wäit si mir bereet nach ze goen?

An dat net vun uewen erof, mee vun ënnen erop.

Dat heescht et ass méiglech, an dat muss een och elo scho kënne soen, datt mir ganz vill Propositioune kréien, mee et ass och ganz gutt méiglech datt mir ganz wéineg Propositioune kréien.

Dat ass eng Fro déi mir als Politik net ze decidéieren hunn.

Dat ass dat wat mir wëllen hunn, datt déi 100 Leit zesumme kommen, an datt déi 100 Leit zesummen sech eenegen iwwert déi Propositiounen, déi si eis wëlle maachen.

Et ass un de Membere vum Klimarot ze kläre wéi vill Propositiounen se wëlle maachen, si mir ambitiéis, si mir manner ambitiéis, mee als "participation citoyenne" déi der Politik och duerno.... ...déi Bereetschaft, déi vun der Populatioun kënnt ze ënnerbreeden.

Dat heescht datt de Klimabiergerrot wäert eng Rei vu Mesuren ausschaffen, an déi sollen, wann ech mir dat erlabe kann ze soen, de gesellschaftleche Konsens an der Klimapolitik duerstellen.

D'Mesurë sollen Objet vun engem Debat an der Chamber duerno ginn, do hu mir eis och scho beim Etat de la nation engagéiert.

An déi sollen och duerno afléissen an déi nächste PNEC, dee presentéiert gëtt am Joer 2023, datt heescht et ass net eng Reunioun déi kënnt, wou näischt duerno geschitt.

Egal wéi geschitt eppes domadder.

Et kënnt an d'Chamber an duerno an de PNEC, mee do brauch een duerno eng "majorité parlementaire", d.h. datt mir och déi politesch Debatte wäerten hunn, mee et gëtt driwwer diskutéiert, et gëtt driwwer debattéiert.

Mir wäerten duerno hinnen...mir wäerten d'Interprete sinn, also déi sinn, déi di Propositiounen déi do aus dem Klimabiergerrot kommen an deem Plenum wäerten diskutéieren.

De Klimabiergerrot soll Enn Januar ufänke mat schaffen a virun der Summervakanz solle scho Konklusioune virgestallt ginn.

Et sinn eng ganz Rëtsch vu Sitzunge virgesinn: et sinn Informatiounsronnen, Aarbechtsdëscher, Echangen déi organiséiert ginn.

Am Ganze wäerten eng 15 bis 18 Sitzungen organiséiert ginn, deelweis virtuell, mee mir hoffen och physesch, net nëmme virtuell Aarbecht, mee datt ee sech kann och zesumme gesinn.

Dat ass och scho probéiert ginn z'organiséiere wéi a wou dat kéint stattfannen, mee do ass selbstverständlech och den Omikron, deen am Moment vill Ongewëssheete gëtt, iwwer wéi een déi Saache kann organiséieren.

Et gëtt also en intensiven Exercice an et soll een och net vergiessen, datt fir ganz vill vun deene Leit déi dorunner deelhuelen, dat nieft hirer Aarbecht eng Tâche supplementaire sinn.

Mir hunn dofir natierlech och virgesi fir d'Leit fir hir Kontributioun ze entschiedegen, a mir hunn eis hei dorunner orientéiert un de Jetonen, déi Deputéiert kréien, fir d'Aarbechte vun de Kommissiounssitzungen.

Dëst fir d'Aarbecht, déi de Klimarot mécht ze valoriséieren, a well et och en Apport ass zu der Aarbecht...vun den Diskussiounen a vun de méigleche Pisten, déi duerno an de politeschen Debat kommen.

Fir eis sinn och Informatiounsronnen déi wäerte fir d'éischt organiséiert ginn fir et dem Klimabiergerrot ze erméiglechen bescht Kenntnisser vun der Matière an och vum Enjeu ze schafen, well et mir et opmaache fir de Public, dat ass jo och de But.

Ech hat dat schonn e bëssi provokativ an engem Interview gesot, de But ass net datt mir op der enger Säit d'Blanche Weber setzen hunn, an op der aner Säit de René Winkin.

Dat ass net dofir geduecht.

Pardon wann ech déi 2 elo hei zitéieren.

Et ass geduecht datt mir hei Bierger, hunn d'Gesellschaft duerstellen, vun de Leit déi bereet sinn do matzemaachen.

Dir wësst datt et eng aner Rëtsch vu Gremie scho gëtt.

De ginn et der scho bei der Madamm Dieschbourg, wou z.B. d'Sozialpartner och mat um Dësch setzen, an den Här Turmes huet och schonn Exercicer gemaach, wou hie mat de Bierger gekuckt huet beim "aménagement du territoire" Mesuren auszeschaffen.

Fir eis ass de But wierklech, also...

Déi Reunioun sollt de 29. Januar ufänken, weider Detailer zu de Sessiounen wäerte mir an den nächsten Deeg kënne presentéieren.

Fir eis ass et elo just nach en Appell un d'Leit fir wëllen hir Kandidatur bei der TNS Ilres ze stellen, an eventuell och do ausgewielt ze ginn.

Mir halen eis aus deem Choix eraus.

Mir lancéieren haut, wann ech mir dat erlabe kann ze soen.

De But ass: mir lancéieren haut als 3 Membere vun dëser Regierung d'Initiativ.

TNS Ilres wäert erkläre wéi de Choix vun de Leit gemaach gëtt.

An an de Aarbechte si mir och net do fir de Leit ze soe wat eraus soll kommen, oder fir déi mat ze diktéieren oder iwwerhaapt present ze sinn.

De But ass datt eng Dynamik stattfënnt an deem Grupp vun deenen 100 Leit, datt se zesummekommen, datt se déi Propositioune maachen, déi mir duerno wäerten am Regierungsrot hunn, fir déi duerno och kënnen der Chamber ze presentéieren.

An deen Exercice ze maache fir eeben ze gesinn: si mir méi frileux als Regierung, wéi d'Bierger....Éischt Fro déi ee sech muss stellen.

Zweetens: wéi wäit si mir bereet ze goen?

An drëttens: wa mir eppes maachen, datt mir et och zesumme maachen.

Den Zesummen ass ee vun de Facteurs clé fir d'Reussite an dëser ganzer Klimafro.

Mir kréie keen Erfolleg wa mir de Leit just imposéieren, ouni mat hinnen ze diskutéieren, ouni se matzehuelen, ouni se mat ze responsabiliséieren, an hinnen en Deel vun der Verantwortung ginn, an deem si eis matdeelen: mir si bereet mat op dee Wee ze goen.

Voilà. Ech soen Iech Merci fir d'Opmierksamkeet a ginn direkt der Madamm Dieschbourg d'Wuert, an d'Madamm Dieschbourg wäert et duerno un den Här Turmes ginn,

fir d'Ilres virzestellen.

[Carole Dieschbourg]

Villmools Merci Här Premierminister, léiwe Xavier Bettel, léiwe Claude Turmes, et ass mir eng grouss Freed, datt mir kënnen zu 3 dëse Klimabiergerrot lancéieren, well et ass dat neit Element wat dat completéiert wat och schonn en Place ass, a vun dëser Regierung an de leschten 2 Joer en Place gesat ginn ass.

An op déi eenzel Elementer vun der Lëtzebuerger Klimapolitik wollt ech dann och kuerz agoen.

Erlaabt mir awer, ier ech an den Detail dovunner ginn, Iech alleguerten, Dir Dammen an Häre vun der Presse, awer och dobaussen, e ganzt glécklecht, a virun allem gesond neit Joer ze wënschen.

Ech mengen et ass jidderengem vun eis dru geleeën, datt mir wierklech nieft där Kris an där mir haut déif dra stiechen, mat enger Omikron-Variant, dat mir och d'Thema vum Klimaschutz net vergiessen an dat hu mir och an de leschte Joren an dëser Regierung net gemaach.

Mir hunn eis e gesetzleche Kader geschaf, d'Klimagesetz, mat konkreten Ziler, a mir hunn eis Institutioune geschaf, déi eis op deem Wee begleeden, an haut dee Lancement vum Klimabiergerrot, deen annoncéiert gouf, an der Ried zur Lag vun der Natioun, also eng ganz wichteg Etapp, fir déi Gouvernance déi mir hunn ze erweideren.

Vläicht ganz kuerz nach, de Klimabiergerrot: wat ass seng Aufgab?

Ech mengen de Premier huet dat schonn 2 Mol ganz gutt gesot.

Et gëtt eng intensiv Zäit vun ongeféier 6 Méint uviséiert, mat enger ganz preziser Fro: wou mir wëllen zu konkreten Handlungsoptiounen, zu konkrete Mesure kommen, déi mir méi maachen, déi mir on Top maachen, zu deem wat mir als Regierung am Kader vum Klimagesetz, wat jo de 15. Dezember 2020 duerch d'Parlament votéiert gouf, wat en Place ass, wou mir soen, Lëtzebuerg reduzéiert seng Emissioune bis 2030 em 55%.

Dat ass net näischt.

Do si mir an Europa mat bei de Spëtzereider.

An awer seet d'Wëssenschaft eis, mir misste méi maachen.

De leschte Rapport vum Weltklimarot ass ganz kloer: wa mir d'1,5 Grad-Zil net wëlle verpassen, dann ass et wichteg datt mir an dëser Period vun 10 Joer, an dat ass och genau dee Message dee vu Glasgow erausgoung, Zu Glasgow si mir eis international eens ginn datt mir mussen an dësem Joerzéngt liwweren, wann d'1,5-Grad-Zil wëll erreecht ginn.

An dofir ass déi prägnant a wichtegste Fro déi mir eis musse stellen, an dat ass och déi di de Klimabiergerrot genau soll ënnert d'Lupp huelen: wat maache mir méi a wouropper gëtt et

gesellschaftleche Konsens fir méi ze maachen, wéi déi 55% déi am Klima- an Energieplang (PNEC)

haut scho vun der Regierung festgehale goufen.

Et ass net nëmmen eng Demande vun deene jonke Leit, déi och an dëser Pandemie ëmmer weider geschafft hu fir méi Klimaschutz a fir den Niveau d'Ambitioun erop ze setzen, et ass och eng Demande déi sech ganz kloer stellt, am Kader vun den internationalen Negociatiounen.

Ech kann Iech soen datt no der Weltklimakonferenz hat ech en Telefonsgespréich mam Alok Sharma an déi éischt Fro déi do gestallt gouf war op där enger Säit: wat maacht dir méi an den Ambitiounen, wéi wäit kann Europa, wéi wäit ka Lëtzebuerg de Message mat erausginn datt mir wëlles hunn déi Ambitiounen elo schnell eropzeschrauwen.

An dat ass genau déi Fro mat där sech dëse Biergerrot wäert beschäftegen.

Dës Handlunge sollen, wéi scho gesot gouf als konkret Propositiounen, am beschten nach am Summer, der Chamber presentéiert ginn a sollen dann a d'Iwwerschaffe vun eisem Klima- an Energieplang erafléissen.

Dat ass esou, d'europäesch Unioun an de Klima- an Energieplang dee mir zu Lëtzebuerg hunn, datt ass e Klima- an Energieplang 2020 bis 2030.

D'europäesch Unioun déi schafft an Zéngjores-Zyklen mee zu Paräis si mir awer eis eens ginn, an dat hu mir dëst Joer nach eng Kéier bekräftegt, op der Weltklimakonferenz, datt wéinst der "urgence climatique", wéinst der wëssenschaftlecher Ënnermauerung, datt mir musse schnell handelen, datt mir wëllen déi Fënnefjores-Zyklen nach méi an de Virdergrond setzen.

An dofir gëllt et, wa mir elo an der Hallschent vun eisem PNEC dat iwwerschaffen, a well déi Fro an Europa wäert opkommen, datt mir eeben ab 2023 beim Iwwerschaffe vum Energie- a Klimaplang, och dat heite sol afléissen.

Dat hei ass net en Exercice fir en Exercice ze maachen, a fir Leit anzebannen, dat heiten ass en Exercice mat engem konkrete Resultat wat mir uviséieren, wou ganz kloer dee "méi" un Ambitioune soll erauskommen.

Da kommen ech nach kuerz op de nationale Kontext ze schwätzen, wat mir an de leschte Joren opgebaut hunn.

D'Klimagesetz hunn ech elo just schonn erwäänt an an deem Klimagesetz verankert, sinn och déi 5 Secteuren an deene mir schaffen a wou mir och wëllen am Kader vum Klimabiergerrot, driwwer diskutéieren, wat kënne mir méi maachen am Beräich: Mobilitéit, Konstruktioun, Industrie, Ekonomie, Landwirtschaft, awer och Offall, Ofwaasser.

Dat sinn déi Secteure wou mir haut scho schaffen, wou haut iwwert de Klima- an Energieplang ganz konkret Mesure schonn dra sinn.

An deem Plang ginn déi Mesure beschriwwen, an d'Fro ass: wou kënne mir als Gesellschaft, wou kënnen d'Bierger zesumme mat der Politik, zesumme mat alle Secteure méi op den Dësch leeën?

An dann ass et och esou: hei solle Bierger gezielt erakommen.

Iwwert d'Klimagesetz hu mir e wëssenschaftlechen Observatoire.

Dee soll natierlech och mat dësem Klimabiergerrot kënne schwätzen.

De wëssenschaftleche Klimaobservatoire vu Lëtzebuerg, gouf d'lescht Joer op der Klimaexpo inoffiziell lancéiert.

Deen hat elo seng éischt Sëtzung, Enn lescht Joer.

Also dee kënnt och elo richteg un d'Schaffen, an dee begleet wëssenschaftlech.

Deem seng Aufgab ass et wëssenschaftlech ze begleeden, wat zu Lëtzebuerg am Kader vum Energie- a Klimaplang ëmgesat gëtt.

An dee soll natierlech och hei, déi Institutioune sollen hei, dat Wëssen afléisse loossen, an dat wat déi Bierger wäerten erschaffen.

Dann hu mir eng Klimaplattform an déi Klimaplattform, dat ass dat wou déi organiséiert ONGs, wou déi organiséiert Acteuren aus der Ekonomie, awer och d'Sozialpartner, d'Gemengen, mat Vertrieder vun der Regierung zesummeschaffen.

Dat ass dee Gremium, deen ass permanent iwwert d'Klimagesetz festgehalen.

An et ass eeben ganz wichteg, dofir maachen ech dëse Kader, datt ee kloer d'Aufgabe vun deene verschiddene Gremien differenzéiert, an datt een och gesäit: et ass komplementar.

Well et soll och tëschent deene Gremie geschwat ginn.

An e leschte Gremium deen et hei zu Lëtzebuerg gëtt dat ass déi interministériell Koordinatioun.

Dat ass de Comité interministériell vum Klima.

Dee begleet déi national awer och international Klimapoliticken, fir datt mir ëmmer an enger Koherenz sinn.

Wat fir mech perséinlech elo nach e wichtegen Aspekt gëtt, an dat gëtt dee leschten op deen ech de Mëtteg wollt agoen.

Ganz wichteg fir dee Klimabiergerrot, a fir datt d'Resultater gutt sinn, an dat hu mir och aus dem Prozess vun "Luxembourg in Transition", op deen de Claude Turmes wäert agoen, geléiert, ass datt déi Leit déi an dee Klimabiergerrot kommen, an déi keng Experte sinn, awer alleguerten dee selwechte Wëssensstand kréien, an dat eng Aufgab, déi wäerte mir am Ministère

zesumme mat den Experten a mat de Wëssenschaftler iwwerhuelen, well et immens wichteg ass.

Mir erwaarden elo jo net datt jiddereen en Expert ass fir Klimaschutz.

Mir erwaarden datt an deem Biergerrot wierklech eng grouss breet Bedeelegung vun alle méiglechen Acteuren ass, an do wëlle mir natierlech am Ufank usetze fir ze garantéieren, dat méiglechst gutt am Ufank forméiert gëtt, informéiert gëtt, fir datt all Mënsch an deem Klimabiergerrot dee selwechte Kenntnisstand huet, an déi selwecht Ausgangspositioun do ass.

Ech mengen dat empowered d'Leit och immens, wa si am Ufank alles nach eng Kéier opgeluecht kréie wat et gëtt, wat mir am Kader vum Energie- a Klimaplang maachen, awer och wéi eng Mesuren et hei zu Lëtzebuerg alles ginn, fir datt keen double Emploi gemaach gëtt, datt wierklech dee Fokus ka sinn op: wat maache mir méi hei zu Lëtzebuerg.

An dat soll dann och hëllefen datt am Idealfall eeben déi Propositiounen och kënnen am Iwwerschaffe vum Klima- an Energieplang erakommen.

Dat ass ee vun de Rollen déi mir hunn, datt mir de Leit d'Wëssen, wéi dat hei zu Lëtzebuerg gemaach gëtt, mat op de Wee ginn.

An da vläicht e leschte Punkt: Natierlech hu mir nieft all deenen institutionellen Gremien, wëlle mir net vergiessen, mir léieren nieft dem "Luxembourg in Transition" och, vun deem wat an deene leschte Joren hei zu Lëtzebuerg, z.b. iwwert d'Assemblée climatique, schonn iwwert d'Bierger erakomm ass, an och dat Wëssen, an do gouf et Meetingen an deen leschte Wochen, och dat Wësse soll an dëse Prozess mat eran, well et gouf immens vill wäertvoll Aarbecht gemaach.

Och vu Säite vun ONGen, an datt soll och an dësem Prozess valoriséiert ginn a mat afléissen.

An domadder wëll ech Iech Merci soen an ech géif d'Wuert weider ginn un de Claude Turmes.

[Claude Turmes]

Villmools Merci, léiwe Premierminister, léif Ëmweltministesch.

Ech kann haut als Energieminister, wou ech och hei ageluede sinn, brauch ech eigentlech näischt ze soen, well d'Carole dat gesot huet: mir hunn e PNEC, a mat deem Biergerrot probéiere mir doriwwer erauszegoen.

Ech wëll mech haut limitéieren op meng Roll als Landesplanungsminister, an och kuerz déi Schnëttstell déi mir hunn tëschent deem Biergerrot, deen am Kader vum "Luxembourg in Transition", dat d'lescht Joer gelaf ass, a wéi mir dat elo eriwwer bréngen als Basis an deen neie Klimabiergerrot.

Mir sti virun enger gewalteger Transformatioun, um weltwäiten Niveau, a Lëtzebuerg ass ee vun deene fossiilsten Ekonomien op der Welt, mat engem extreem héije pro Kapp, a mir mussen déi Transitioun elo organiséieren.

A well mir net all Äntwerten hunn, och z.B. am Beräich vun der Landesplanung, hu mir en internationale Prozess lancéiert, mat 10 Ekippen am Ufank, elo nach 4,

deen heescht "Luxembourg in Transition", fir eeben ze wëssen, wat sinn déi territorial Aspekter

vun enger Ekonomie "zéro carbone".

Wou wunne mir, wéi wunne mir, d'Mobilitéit, wou maache mir erneierbar Energien?

Wéi brénge mir d'Nahrungsmëttel méi no bäi?

An alles dat mat enger extreemer Verréngerung vun der Versigelung vum Buedem, well mir brauchen de Buedem fir Biodiversitéit a mir brauchen de Buedem fir Iwwerschwemmungen.

Dat ass alles d'Erausfuerderung vun "Luxembourg in Transition".

Wéi mir deen Exercice d'lescht Joer lancéiert hunn, war mir kloer esou eng massiv Transformatioun vun der Gesellschaft déi musse mir mat de Bierger organiséieren.

An do hu mir e Biergercomité aberuff, et kann ee soen de klenge Modellvun deem wat de Xavier elo mat eis zesumme mécht.

Mir haten 30 Bierger déi wärend engem ganze Joer zesummegeschafft hunn, an déi haten eigentlech 2 Funktiounen: Dat éischt ass, si waren e Sparingspartner an e Gespréichspartner vun deenen internationalen Ekippen, déi hir ganz kreativ Virschléi gemaach hunn wéi een nei baut, Mobilitéit nei plang asw.

Dat heescht dat war hir eng Roll an déi 2. Roll war fir eis ze hëllefen: wat ass hier Vue als Bierger op den Urbanismus, d'Landesplanung, a wéi si eis kënnen hëllefen an eisem neie Programe directeur de l'aménagement du territoire, dee mir am Mäerz/Abrëll probéieren an de Regierungsrot ze bréngen, an deen dann den neie Programm ass, dee leschte war 2003.

Dat ass ee Programm deen all 20 Joer geschriwwe gëtt, an an deem Horizont ass 2035 an 2050.

An déi Bierger, dat war immens flott ze gesinn, déi Begeeschterung, deen Asaz, déi si quasi all bei der Staang bliwwen, ech menge mir hunn der 5 oder 6 verluer vun deenen 30.

An si hunn hiert Resultat elo och produzéiert, an dat Resultat kréien ech den 18.Januar iwwerreecht, a mir kucken op do nach e puer aner Ministère mat dobäi sinn.

An déi Bierger sinn elo jo mëttlerweil iwwert deen Exercice, eng gewëssen "personne ressource" a si wäerten och, an dat war dat wat mir déi leschte Woche geschwat hunn, si wäerten als "personne ressource" an deem neie Klimabiergerrot zur Verfügung stoen.

An eise Klimarot, deen hat och eng Particularitéit, mir hate 5 Wëssenschaftler gefrot, Lëtzebuerger déi hei zu Lëtzebuerg liewen oder am Ausland, fir dëse Prozess wëssenschaftlech ze begleeden.

Dat kënnt eis elo immens zegutt, well de Raphaël Kies vun der Uni Lëtzebuerg huet eis matgehollef de neie Biergerrot ze konzipéieren an den Tommy Klein vun Ilres war och schonn an der Begleedung vun deem LIT-Biergercomité.

Esou datt de Knowhow: wéi mécht een esou eppes, datt dat fir déi engagéiert Bierger klappt.

Ech mengen datt mir elo dorausser léiere kënnen, an och fir de ganze Prozess ze optiméieren.

Wéi maache mir elo deen Iwwergang?

Also och nach eng Kéier zäitlech: Den 18. Januar ass d'Übergabe vun de Resultater vum Luxembourg in Transition-Biergercomité, den 20. maachen ech eng Pressekonferenz fir déi Resultater virzestellen, an da hu mir den 29. de Lancement vun dem neie grousse Klimacomité mat 100 Leit.

An dofir spillt dat elo och zäitlech richteg Hand an Hand.

Ech war immens frou vun de Resultater, vu souzesoen "mengem" Biergercomité Luxembourg in Transition an ech freeë mech schonn, ech menge Xavier a Carole, dat gëtt e richteg flotten Exercice, Merci nach eng Kéier fir deng Initiative, well mir d'Bierger mussen abannen, an ech mengen dat gëtt richteg spannend a richteg flott déi nächst 6 Méint.

An dat hëlleft eis och ze kucken, ze testen, wou ass d'Bevëlkerung an der Klimafro a wéi kënne mir mat hinnen zesummen dee Ball no vir spillen?

[Xavier Bettel]

Här Klein?

[Tommy Klein

Also fir d'éischt e Mol Gudde Mëtteg. Merci dem Här Premierminister, der Madamm Ministesch an dem Här Minister.

Mir als Ilres sinn houfreg hei ze sinn, an och immens frou Deel vun dësem flotte Projet ze sinn.

Mir haten an der Vergaangenheet och schonn d'Chance bei deenen genannte Projeten dobäi ze sinn.

Ech sinn am Fong hei just fir Iech e bëssen eis Kontributioun ze erklären.

Wat ass eis Missioun? Wat ass d'Zil vun eiser Kontributioun?

Esou wéi mir et gesinn, an ech mengen do si mir eis all eens, ass e Fundament oder de Grondsteen, vum Succès vun dësem Klimabiergerrot ass och d'Kompositioun vun dësem.

Wie mécht mat a virun allem, an inwiefern reflektéiert och d'Kompositioun vun dësem Biergerrot d'Gesellschaft zu Lëtzebuerg, d'Gesellschaft mat senge ville Meenungen, mat senge ville Profiller, mat sengen villen ënnerschiddleche Charakteristiken, mat senge ville Kulturen hei zu Lëtzebuerg.

Wéi kréie mir et hin, datt eeben och déi Auswiel genau dat reflektéiert, wat mir all Dag hei an de Gesellschaft observéieren?

An do sinn et haut elo 3 Punkten, déi ech einfach kuerz wollt Iech virstellen: wéi mir am Fong dës Ambitioun ugi fir datt mir esou ee Biergercomité kënnen zesummestellen.

En éischte Punkt deen ech Iech wollt soen ass, datt ee sech dann natierlech och muss methodologesch esou breet opstellen, datt een op mannst enger grousser Majoritéit an dëser Gesellschaft d'Chance gëtt sech anzeschreiwen.

Anescht formuléiert heescht et, et däerf keng Method ausgewielt ginn, duerch déi eleng schonn eng grouss Proportioun vun der Gesellschaft keng Chance hätt sech anzeschreiwen.

Zum Beispill well se keen Accès op Internet hunn.

An dësem Kontext hu mir dann decidéiert, datt mir z.B. eng éischt Approche maache wou d'Leit sech iwwer de Portail am Internet kënnen aschreiwen, deen dir do illustréiert gesitt um Ecran.

An d'Leit kënne sech natierlech och per Telefon bei eis mellen, wou dann eng Persoun mat hinnen, wa si dat am Internet net wëlle maachen, mat hinnen e Questionnaire duerchgeet.

A béide Fäll mussen d'Leit e Questionnaire ausfëllen.

Dee Questionnaire hëlleft eis duerno, wann et drëms geet dee Grupp zesummenzestellen, déi Profiller besser ze verstoen.

Wien ass dat dee sech do mellt? Wou ass säin Interêt?

An deem Questionnaire sinn da Froen z.B. zu de soziodemographeschen Elementer: Geschlecht, Alter, Educatioun.

Et geet em perséinlech Aktivitéiten, Engagementer a lokale Strukturen,...

Et geet och em perséinlech Meenungen déi ech zu gewësse Sujeten hunn, sief an der Gesellschaft oder och schonn zu Klimafroen.

A virun allem geet et och em perséinlech Froen z.B. och hir Motivatioun heirunner deelzehuelen

Firwat melle se sech?

Wat erwaarde si sech och vun dësem Exercice?

Dat sinn alles Elementer déi mir wësse wëllen, déi duerno an de Choix vun de Leit och wäerte mat afléissen.

Trotz dëser, ech soe mol methodologesch multidimensionaler Approche, kann ee sech awer d'Fro stellen, wéi kritt een et dann duerno hin, datt déi Auswiel och e bësse representativ ass fir eis Gesellschaft?

Do läit jo och d'Ambitioun dran an dat ass dat wat wichteg ass.

Well e Risiko vun esou engem generellen Opruff, wéi mir en jo och haut maachen, ass ëmmer datt sech nëmmen déi Leit mellen, déi lo schonns extreem engagéiert sinn.

Déi héich interesséiert sinn un dësem Sujet, déi immens d'Aktualitéit suivéiere wat dëse Sujet betrëfft.

Natierlech kann een dee Risiko ni ganz ausschléissen.

Wat mir awer dofir decidéiert hunn, ass zousätzlech zu dësem Opruff, hu mir nach intern decidéiert, maache mir nach 2 Approchen dobäi wéi mir rekrutéieren.

Mir wäerten esouwuel iwwer Telefon, als och iwwert eisen Internetpanel eng Zoufallsstéchprouf generéieren.

Déi Leit déi mir wäerte kontaktéieren an hinne proaktiv eng Participatioun suggeréieren, ob se net Loscht hätte sech anzeschreiwen.

Dat heescht mir waarden net nëmmen op déi Leit, datt se sech hei mellen, mir wäerten och eng zoufälleg Stéchprouf zéien an déi Leit kontaktéieren a se froen, ob mannst sech fir dësen Exercice anzeschreiwen.

Dee proaktive Kontakt per Telefon ass z.B. eppes wat fir d'Convention citoyenne pour le climat a Frankräich gemaach ginn ass.

Do ass och en Echantillon gezu gi per Zoufall, an déi Leit sinn all per Telefon kontaktéiert ginn, a si krute proposéiert do matzemaachen.

Den 19. Januar ass dann de leschten Dag wou sech Leit kënnen aschreiwen iwwert Telefon, Internet oder wou mir Leit wäerten aktiv oder proaktiv uschwätzen.

Dat heescht den 20.Januar wäerte mir bei der Ilres e grousse Fichier hunn, mat hoffentlech ganz villen Inscriptiounen, ganz vill Choix, ganz ville Profiller, verschiddene Profiller.

An da kënnt déi lescht Etapp: de Choix vun deenen 100 Memberen vun deene mir haut scho geschwat hunn.

Déi Leit déi duerno solle schaffen, déi di Propose sollen ausschaffen.

Den Här Premierminister huet et scho gesot: dee Choix wäerte mir maachen, ganz onofhängeg vum Ministère, ganz onofhängeg vun allen Acteuren, ganz onofhängeg, esou wéi mir et och scho vir aner Exercicer gemaach hunn.

Den Här Premierminister huet et och schonn ugedeit, wat wichteg ass am Ufank, wat ze notéieren ass, ass datt mir wäerten ënnerscheeden tëschent engem Membre effectif an engem Membre suppleant.

Firwat? Ma ganz einfach ass decidéiert ginn, déi Charge de travail ass immens intensiv.

Iwwer 6 Méint, et ass en intensive Projet, wou mir och net erwaarde kënnen, datt Leit déi schaffen oder Leit mat Kanner, zu all Moment disponibel sinn. Wou et dann och wichteg ass Leit ze hunn déi de ganzen Exercice suivéieren an och zu gewësse Momenter kënnen asprangen.

Dofir ass et wichteg kënnen tëschent deenen 2 Missiounen ze ënnerscheeden.

Wéi stelle mir dann duerno deen Echantillon zesummen?

Nach eng Kéier: d'Ambitioun ass duerno eng Stéchprouf ze hunn déi am Beschten d'Representativitéit, oder eis Gesellschaft erëmspigelt, d.h. datt mir an eisem Echantillon genau déi Verdeelungen erëmfannen, wéi mir se och an eiser Gesellschaft hunn.

Do ginn et z.B. ganz einfach Beispiller: En einfacht Beispill ass z.B. e Geschlecht.

Mir wëssen zu Lëtzebuerg, d'Populatioun ab 16 Joer besteet zu 50% aus Männer, 50% aus Fraen.

Dat heescht eleng déi Verdeelung, musse mir och kucken duerno an onser Stéchprouf ze hunn.

Dat selwecht maache mir z.B. fir den Alter, fir d'Nationalitéit virun allem, datt mir och esouwuel Lëtzebuerger also och net-Lëtzebuerger an onsem Klimabiergerrot vertrueden hunn.

Dat selwecht wäerte mir och fir d'Aktivitéitssecteure maachen.

Mir musse versichen datt net e gewëssenen Aktivitéitssecteur iwwerrepresentéiert ass.

Dat e gewëssenen Educatiounsniveau iwwerrepresentéiert ass.

Dat ass eeben d'Ambitioun fir herno ze kucken datt mir all Meenungen dran hunn.

Dir hutt héieren, am Questionnaire sinn och perséinlech Froen dra wou et em Meenungsfroe geet.

Mir mussen och kucken datt mir déi vill Meenungen, déi eist Land hei ausmaachen, wat jo immens flott ass, mee datt mir déi och kënnen esou representéieren, an esou engem Klimabiergerrot fir datt deen Echange flott gëtt, datt deen Debat lancéiert gëtt an datt ënnerschiddlech Meenungen zesummekommen, fir duerno och kënnen zu Konklusiounen ze kommen.

Deen Equiliber eeben ass dat wat et duerno wäert ausmaachen, a wat de Succès vum Biergerrot och wäert ausmaachen.

Zu dëser Realitéit zu Lëtzebuerg gehéiert awer och datt mir an der aktiver Bevëlkerung och Frontalieren hunn.

Dat heescht mir wäerten och kucken datt mir en Undeel vu Frontalieren an dësem Klimabiergerrot wäerte representéiert hunn.

Zum Schluss, dat wat mir wichteg ass, ass virun allem ze betounen: et wäert ni e Choix géint eng Persoun sinn.

Et wäert ëmmer e Choix sinn, et wäert ëmmer Choix fir ee Profil sinn, am Kontext vun der Zilsetzung, datt mir probéieren en Echantillon zesummen ze stellen, eng Auswiel vun 100 Leit, déi beschtméiglech d'Gesellschaft zu Lëtzebuerg representéieren.

Ech soen Iech Merci.

[Journalist]

Moien. Ech sinn den Aulner.

Ech profitéiere vun dëser Konstellatioun fir ze froen, well déi generell Ausso scho gemaach ginn ass vum Här Premierminister, datt Lëtzebuerg e Räiskär wier an der ganzer Klimafro, an d'Carole Dieschbourg huet gesot: nee mir spillen awer och eng wichteg Roll an enger grousser Welt eeben.

Dat wier meng 1. Fro.

Soll ech déi nächst scho froen, oder?

Ok. An déi aner Fro déi ech virop gär géif stellen ass, déi conférences citoyennes déi et no de Gilets Jaunes a Frankräich gouf, hunn och scho Conclusioune gemaach, par contre den Édouard Philippe, den deemolege Premierminister, seng eege Conclusioune mat Präferenz do erausgezunn, an zwar nämlech datt d'Fransousen net méi Steiere wéilte bezuelen.

Riskéiert een net duerno aus Conclusioune vun esou engem Biergerrot duerno dat eraus ze picke wat engem gefält, fir dann déi Politik ze maachen déi sengem Elektorat am meeschte gefält, well mir hu jo Walen 2023.

[Xavier Bettel]

Zu der 1. Fro: et ass net d'Gréisst vum Land déi d'Ambitiounen a Klimafroe soll definéieren an et ass wichteg datt all Land matmécht.

Mir sinn an enger Unioun, wou mir ambitiéis Ziler hunn, och als Unioun.

Ech wëll just drun erënneren datt ech nom Accord de Paris eng Visitt a China hat, wou dee chineesesche President, nodeems den Här Trump gesot huet hie géif net méi matmaachen, mir op eng Kéier op der Kipp waren, op net nach den Dominoeffekt géif komme vun anere Länner, déi sécher méi e groussen Impakt gehat hätte wa se net do matgemaach hätten.

Et ass net well mir méi kleng sinn, datt mir manner ambitiéis sollte sinn.

Dofir och: mir hunn de PNEC dee schonn ambitiéis ass an eeben dës Initiativ fir mat de Bierger ze kucken: si mir bereet nach méi ze maachen?

Hei geet et jo em nach méi. Si mir bereet...nach méi Efforten ze maachen, vläicht och op Saachen ze verzichten?

Dat muss ee sech bewosst sinn, datt vläicht aus dësem Biergerrot och Mesure komme wou....dat wat mir "Standard" hautdesdaags nennen, op eng Kéier muer vläicht anerer kënne sinn.

Do muss een driwwer diskutéiere kënnen a kucken ob d'Bierger, dat ass dat wat ech virdru gesot hunn, méi ambitiéis si wéi eng Rëtsch vu Politiker.

Dowéinst, fir mech, de Räiskär, huet och näischt mat China, well ech virdrun...mee de Fait ass datt een hei wierklech global muss kucken, a wann all Acteur seet, ech si jo net wichteg dofir muss ech net matmaachen, dat wier eng Katastroph an deem dote Sënn.

Di 2. Fro déi Dir gestallt hutt iwwert d'Resultater...

Mir engagéieren eis jo hei datt mir net d'Conclusiounen zéien.

Mir sinn och net déi de Biergerforum organiséieren, an déi di do sëtzen.

Ech wëll Iech just drun erënneren datt a Frankräich d'Politiker d'Moderatioun gemaach hunn.

An hei hale mir eis ganz eraus.

Hei sollen et d'Bierger zesumme sinn déi eng Dynamik kreéieren, déi selwer Conclusiounen zéien, déi mir duerno net verwässeren.

Mir hunn den Engagement geholl: wat do erauskënnt, gëtt an ëffentlecher Sitzung an der Chamber diskutéiert.

Mir musse just duerno d'Ëmsetzung, och wa Saache sinn déi net realistesch sinn, musse mir kënnen d'Analys maachen, mee dat gëtt Brutto duerno an der Chamber geliwwert, wou duerno en Echange stattfënnt.

Wann esou guer d'Chamberkommissioun... et ka jo eng Méiglechkeet sinn datt aus dem Biergerforum och en Echange kënnt mat enger Chamberkommissioun.

Dat sinn all déi verschidde Méiglechkeeten déi do sinn.

Mee déi Aarbecht déi do aus deem Biergerforum kënnt ass net fir d'Kaz an ass duerno net esou wéi mir et gären hätten oder wéi mir et wéilten interpretéieren... dat wier falsch.

Hei hale mir eis vun Ufank un eraus, mir selektionéiere keen, mir halen eis aus den Debaten eraus.

Mir waarden op d'Conclusiounen déi vun de Bierger selwer kommen, mir diskutéieren déi, mir diskutéieren déi gären am Plenum an da solle mir eis zesummen déi Ambitioun ginn, datt wann d'Leit ambitiéis sinn a méi Ambitiounen hunn, datt mir als Regierung do net Waasser zéien.

[Journalist]

Wann elo z.B.de Biergerrot géif soen: mir hätte gär datt d'Sozialkeesen entkoppelt gi vun der Promesse de pension déi 2,5 nei Aarbechtsplaze viraussetzt fir ee Pensionéierten.

Da kënnt Dir jo duerno soen, datt ass net realistesch.

Da geet et e bëssi an der Chamber wéi bei de Petitiounsdebatten, wou jo dann awer dacks d'Regierung oder d'Chamber de Petitionäre soen: Är Iddi ass gutt mee mir kënnen dat net maachen.

[Xavier Bettel]

D'Engagement ass jo net datt mir déi Mesuren 1 zu 1 ëmsetzen, well vläicht déi eng oder aner och net ëmsetzbar ass.

De Fait ass awer datt mir sollen en toute Transparence, en public iwwer déi verschidde Mesuren diskutéieren, an de Pro an de Kontra do kënnen debattéieren.

[Carole Dieschbourg]

Vläicht kann ech nach e kléngen Zousaz maachen zu der éischter Fro mam Räiskär, well och wa mir als Land, vum Territoire si mir jo kleng, a wann Dir elo kuckt mat aneren territorial vill méi groussen a bevëlkerungsräiche Länner, da kann ee natierlech soen, Lëtzebuerg ass e kléngt Land, am Verglach mat anere Länner hu mir net esou vill Emissiounen.

Wann een dat awer erofrechent op de Kapp, an dat ass jo dat wat mir och musse maachen, wann een erofrechent wéi mir liewen, dann ass et extreem wichteg, datt och mir d'Ambitiounen eropschrauwen, well mir hunn e grousse Foussofdrock.

A wa jiddereen esou géif liewe wéi Lëtzebuerg, oder wéi d'Leit hei zu Lëtzebuerg mat eisem Foussofdrock, a géife mir 6 bis 8 Welte brauchen an net eng.

An en plus hu mir eis zu Paräis engagéiert eis Klimaziler anzehalen, an dat ass an onsem eegenen Interêt.

Och fir eis Leit, fir z.B. Stéit wou manner Pollutioun dran ass, wou mir eng besser Liewensqualitéit hunn a wou mir méi klimaugepasst liewen, datt mir d'Klimaneutralitéit allerspéitstens 2050 och zu Lëtzebuerg ëmsetzen.

An dat hu mir eis virgeholl, an ech mengen dofir ass et net ze kucken an ofzewaarden, wie mécht wat, ech mengen eis Approche als Regierung war bis elo ëmmer déi datt mir gesot hunn, Lëtzebuerg, duerch déi Kléngt déi mir hei hu kënne mir eebe grad e Laboratoire fir Klimasolutioune sinn an dat ass och deen Esprit wou mir an dës Diskussiounen eraginn.

Deen Esprit: wéi kënne mir nach méi schnell e bessere Klimaschutz hei zu Lëtzebuerg mat de Leit maachen.

[Xavier Bettel]

Wann d'Leit bereet sinn. Dat ass dat wat mir jo maachen. Wann d'Leit bereet sinn.

[Journalist]

Moien. Joël Adami vun der Woxx.

Ech verstinn éierlech gesot net ganz wat dee Klimabiergerrot soll oder wat do genau soll erauskommen, well dir hutt alleguerten am Fong geholl erkläert, datt Dir wësst datt mir méi misste maache wéi dat wat mir eis verflicht hunn ze maachen als Land.

Wa mir dat wëssen, wier et jo relativ einfach fir ze soen, ok da maache mir elo méi, dofir verstinn ech net ganz wisou mir nach eng Kéier e Klimabiergerrot brauchen, deen eis dat dann erkläert.

Beim Covid soe mir jo och net mir maachen elo 6 Méint Biergerrot deen eis da seet ob mir méi schaarf Mesure wëllen oder net, do decidéiert jo och d'Regierung.

Also däerf een dann elo sou verstoen datt dat am Fong eng Bankrotterklärung vun der Regierung ass, datt se net weess wat se soll maachen oder wéi soll een dat verstoen?

[Xavier Bettel]

Nee guer net. Ech hunn Iech jo virdru gesot,wa mir wëllen, datt et e Succès gëtt, musse mir d'Bierger mathuelen.

Dir hutt selwer elo de Reproche gemaach, d'Regierung decidéiert eleng an der Covid-Kris.

Dir hutt dee Reproche elo gemaach.

Ech acceptéieren dee Reproche.

Ech hunn eng Responsabilitéit am Moment, eng responsabilité sanitaire, als Regierungschef mat de Kolleegen an der Regierung, mir hunn déi iwwerholl.

Mir sinn eis däers bewosst a mir froe keen Applaus, a mir kréien deen och net.

Mir iwwerhuelen déi Verantwortung.

Mir hu mam PNEC déi Ambitioune geholl, wou mir gekuckt hunn, mat deene verschiddenen Acteure wéi mir kënnen zesummen en ambitiéisen,...verschidde Parteie fannen datt e schonn ze wäit geet,...

Hei ass de Fait datt mir wëlle mat de Bierger zesummen diskutéieren, well mir d'Gefill hunn...ech ka mech ieren, et ka ganz gutt sinn, datt d'Bierger soen nee, dat dote geet déck duer wat Dir do hutt.

Mir brauche guer näischt.

Mee et ass gutt méiglech datt d'Bierger soen, mir wëlle méi, a mir si bereet dat an dat, an och dat,... ze maachen, mir se bereet op dat ze verzichten, mir si bereet haut vläicht manner ze kréien, well mir bewosst sinn, datt wa mir dat net maachen, mir iwwermuer vill manner kréien.

Mir si bereet haut ze investéiere well mir wëssen datt d'Rechnung soss muer vill méi deier gëtt.

An dat sinn déi Saachen déi mir gär vun de Bierger hätten, datt ass keng Bankrotterklärung, ech mengen et war nach ni eng Regierung esou ambitiéis bei Klimaziler, wéi déi heiten.

Dat heiten ass jo nach on Top vis à vis vum PNEC, dee mir eis scho ginn hunn.

[Carole Dieschbourg]

Wësst Dir, mir hu jo an der Regierung, also wann ee kuckt, wéi ass d'Beweegung an deene leschte Joren?

Nach virun 3 Joer hat Lëtzebuerg en Zil 40% Reduktioun vu CO2-Emissioune bis 2030, wéi et a ganz Europa de Fall ass.

Du koum awer vill Beweegung, ënner anerem och duerch den Engagement vu jonke Leit, mat engem Phenomen wéi Greta Thunberg.

Et koum och dee kruziale Moment 2020 wou de Paräisser Akkord dann endlech och ufänkt, an der Hisiicht, mir kommen an eng nei Period, fort vum Kyoto-Protokoll an de Paräisser Akkord.

An et war ëmmer d'Zil iwwer déi Joren, an dat ass eent vun de ganz kloren Ziler am Paräisser Akkord, datt een all 5 Joer d'Ambitiounen eropsetzt.

Mee, an dofir hat ech och op deen europäesche Volet ugespillt, an Europa hu mir wat eis Klimapoliticken ugeet 10-Joreszyklen,

d.h. eise Klima- an Energieplang, deen d'Regierung aktuell op den Dësch geluecht huet, an eist Klimagesetz, ass op europäesch Politicken ausgeriicht.

Zäitgläich, wou ons Ambitiounen, also 15% méi, 55% Reduktiounszil zu Lëtzebuerg beschloss hunn, dat Gesetz ass de 15.12.2020 votéiert ginn an eiser Chamber, no engem Prozess wou mir awer insgesamt annerhalleft Joer diskutéiert hunn, zu Lëtzebuerg.

Lo ass d'Fro, an déi gëtt national wéi international gestallt, well d'Erkenntnisser am Beräich

vun der Wëssenschaft ëmmer och méi däitlech ginn.

Wat maache mir méi?

Ass Lëtzebuerg prett, fir am Kader vun de 5-Joreszyklen déi mir eis am Paräisser-Akkord, alleguerten hu mir fir déi gekämpft.

Wéi mir zu Paräis waren, hu mir dofir gekämpft datt mir soen d'Urgence ass grouss, a mir hätte gäre 5-Joreszyklen wou mir d'Ambitioune kënnen eropsetzen.

An dat heiten ass en Exercice wou eeben d'Regierung geziilt wëll de Bierger ganz fréi, well mir sinn 2022, also nach e bëssi virun deem Exercice dee mir 23 wëlle maachen.

Do wëlle mir wierklech de Bierger d'Méiglechkeet ginn an engem ganz fréie Stadium ze soe wat kënne mir da méi maache wéi déi 55%?

Et kann ee jo och diskutéieren, wéi vill méi héich kann dat Zil sinn?

Wéi eng Mesuren, eist éischt Zil ass jo awer wierklech, wéi eng konkret Mesure stelle mir eis méi vir wéi all déi Mesuren déi haut schonn am Klima- an Energieplang sinn.

Do gëtt et der vläicht. Ech weess datt an den Diskussiounen déi de Claude Turmes an ech haten, mir haten eng Consultatioun du public vum Klima- an Energieplang.

Do kommen ëmmer Leit déi gesot hunn, Dir musst dat nach méi konkret maachen, Dir musst nach méi do maachen.

Déi Mesuren déi mir am Klima- an Energieplang hunn, déi sinn duerchgerechent.

Do wësse mir datt mir dat Zil vun de 55% erreeche kënnen.

Mir kruten awer permanent gesot: mir hunn awer nach Saachen.

Majo hei ass elo de Moment wou mir eeben an engem fréie Stadium, d'Bierger kënnen dat dote froen, a wou duerno e Prozess a Gang kënnt, och mat engem Debat an der Chamber,

well mir hunn e Parlament wat a Klimafroe wëll matschwätzen, wou mir frou si wann Debatte sinn.

An eng vun de längsten Debatten déi hate mir, et ass nach keng 2 Joer hir, wou mir wierklech 8 Stonnen iwwer Klimaschutz an der Chamber debattéiert hunn.

Dat ass e wichtegen demokratesche Prozess.

A wann een deen net wëllt maachen, de Xavier Bettel huet virdru gesot, Top Down-Bottom Up, mee hei ass en Exercice wou d'Bierger consultéiert ginn an engem fréie Stadium.

Wou mir wëssen datt Lëtzebuerg net wëllt ee vun de Memberstaate sinn an Europa, dee net géif soen: ma natierlech setze mir eisen Niveau d'Ambitiounen erop, a natierlech kënne mir och méi maachen.

Dofir hu mir schonn 2020 am Klimagesetz drageschriwwen, och mindestens 55%, dat ass also e Mindestzil. Wann d'Bierger bereet sinn, wann d'Gesellschaft e Konsens fënnt

fir méi ze maachen a konkret Mesure proposéiert, ech mengen da si mir déi Lescht déi net géinge soen dat dote kann an déi Iwwerschaffung vun dee PNEC mat drakommen an dann ass Lëtzebuerg ee vun de Virreider an da si mir eeben net gedriwwen.

Mee dofir ass, mengen ech, eng Biergerconsultatioun e flott Instrument, wat och der Zäit entsprécht.

An da kucke mir wat dobäi erauskënnt.

[Journalist]

Isabel Scott fir de Radio 100,7.

Dir sot d'Regierung huet hiert Engagement heimadder bewisen, datt si dëse neie Gremium op d'Been gestallt huet.

Ech wéilt gäre wëssen, Här Premier, Dir hutt jo och iwwert déi Jetone geschwat, et soll also eng finanziell Kontributioun do sinn.

Wéi eng finanziell Moyene huet dee Klimarbiergerrot elo zur Verfügung?

[Xavier Bettel]

Also de Jeton ass bei 125 Euro, an de ganze Budget dee mir virgesinn hunn am Biergerrot, well deen ass opgedeelt...et ass dëst Joer am Budget schonn eppes virgesi fir de Biergerrot, mee mir sinn eis bewosst mat den Ausschreiwungen, datt mir do och...ech waarden elo op déi genau Zuel...

Ech ginn Iech se no. Ech kréien elo opgelëscht wat de Coût total ass.

[Journalist]

Idem och fir deen Expertegrupp, deen déi Leit do begleede soll.

Wéi ass d'Kompositioun oder ass deen nach à faire?

Wou si mir do drun?

[Xavier Bettel]

Et ass ronn 1 Millioun.

[Journalist]

Ok. an zu den Expertegruppen déi an der Begleedung an deem Prozess dobäi sollte sinn?

[Xavier Bettel]

Do huet d'Madamm Dieschbourg jo virdrun ugekënnegt

[Journalist]

Hat Dir dat scho gesot?

[Carole Dieschbourg]

Jo, also ech hat kuerz gesot wat mir wëlle maachen, mir hunn op der enger Säit Experten a verschidde Gremien a mir hunn natierlech och Experten um Ëmweltministère an am Energieministère a mir wäerten natierlech, alles wat mir u Legislatioun hunn a wat et schonn un Mesure gëtt, an déi ganz Formatioun an de ganzen Input zu deem wat d'Regierung elo schonn ënnerwee huet

Dat wäert natierlech vun onser Säit esou opbereet ginn, datt déi Leit de beschtméigleche Start kréien.

An da soll et jo och nach Interaktioune gi mat deenen anere Gremien déi ech alleguerte genannt hunn, wou och nach Experten dra sinn, an dann hu mir donieft nach e ganzen Expertegrupp, an dat ass an deem grousse Budget deen de Premier elo just zitéiert huet, deen de ganze Prozess begleet.

Dat heescht et muss een ënnerscheeden tëschent Prozessbegleedung an awer och dem inhaltlechen Input, vun natierlech och Leit déi fir eis an de Ministère sinn, an hiren Input och zouliwweren.

[Xavier Bettel]

De But ass jo net datt d'Experten elo bei all Reunioun dobäi sinn.

Den Expert deen dat ganzt suivéiert ass d'Uni.

D'Uni ass deen Expert dee wärend dem ganze Prozess dobäi ass.

[Journalist]

Gudde Mëtteg. Cordula Schnuer vun Delano.

Wann ech um Site vun TNS Ilres kucken, deen ass op Franséisch, Lëtzebuergesch an Englesch.

Et ass ëmmer erëm d'Fro zu Lëtzebuerg, op wéi enger Sprooch gëtt do geschwat, wéi gëtt dat gemaach?

Wat ass do d'Experienz z.B. vun "Luxembourg in Transition" a wat ass do fir de Klimarot geplangt?

[Claude Turmes]

Et war esou am "Luxembourg in Transition" do hate mir Frontalieren, mir hate Leit déi Franséisch geschwat hunn oder déi Englesch geschwat hunn, an de Modus vivendi war: dass du an denger Sprooch déi s du am beschte kanns geschwat hues, an dass de awer da passiv déi aner Sprooche verstanen hues.

Den Här Klein war dobäi, och als wëssenschaftleche Beroder...

Villäicht kanns du jo och nach eng Kéier kuerz soe wat däin Androck dovunner war a wéi mir dat elo iwwerhuelen.

[Tommy Klein]

Also natierlech ass d'Sproochefro zu Lëtzebuerg wann et em Debatte geet, wann et em Biergerbedeelegung geet, ëmmer eng ganz wichteg, well mir hei zu Lëtzebuerg ganz vill verschidde Sproochen hunn, an net ëmmer jiddereen all Sprooche kennt.

Natierlech ass do och ëmmer e Choix.

Et kann een ëmmer soen et feelen nach Sproochen.

Dat wat eis Erfarung ausmécht, sief et wa mir als Ilres Echange moderéiert hunn, sief et am "Luxembourg in Transition", ass eis Erfarung, datt et virun allem wichteg ass datt ee fir d'éischt emol gewësse Sprooche virgëtt, bei den Debatten, de Moderatiounen, de Presentatiounen.

Awer datt een de Leit duerno de Choix léisst sech an där Sprooch auszedrécken, wéi den Här Minister et gesot huet, an där si sech am wuelste fillen.

Firwat? Ma well en Echange lieft vu Spontaneitéit.

En Echange lieft vu Reaktiounen.

An déi Reaktiounen, wann ech do nëmmen eng Sprooch virginn, da limitéieren ech dat ganzt.

Wann ech do awer méi oppe sinn, an soen ech maachen dat ganzt op 3 Sproochen...dat eent ass jo elo nëmme reng d'Aschreiwung, also dee Questionnaire deen Dir ugeschwat hutt.

Wann et awer duerno an Debatte geet, da muss ee kucken datt ee sech upasst un déi Bevëlkerung déi ee virfënnt, an datt een do e Mode operatoire fënnt, wou jiddereen sech an där Sprooch kann ausdrécke wou en sech am wuelste fillt, fir och déi Spontaneitéit kënne bäizebehalen an den Echangen, an Dynamik vun engem Echange kënne bäizebehalen.

[Xavier Bettel]

Den Här Feist war schonn an de Starting-blocks.

[Journalist]

Jo, Peter Feist vum Lëtzebuerger Land.

Ech hätt 2 Froen. Engersäits zu de Frontalieren.

No wéi engem Schlëssel a mat wéi engem Hannergedanken ginn déi ausgewielt als Membere vum Biergerrot?

[Tommy Klein]

Virun allem war et emol d'Iwwerleeung, wa mir wëllen e Biergerrot zesummestellen deen déi lëtzebuergesch Gesellschaft representéiert, war et am Fong geholl keng Fro fir ze soen: wa mir esou e groussen Undeel vu Frontalieren an onser aktiver Bevëlkerung hunn, déi bausse vir ze loossen.

Dat heescht et ass d'Decisioun geholl ginn, datt een och Frontalieren an dëse Biergerrot mat eranhëlt an duerno ass et och reng eng Fro nees deen Equiliber hierzestellen.

Och bei de Frontaliere kucken ech d'Hierkonftsland, wou komme se hier?

Ech kucken och erëm d'Froe vum Aktivitéitssecteur an ech kucke Froe vun enger d'Meenung.

Och do ginn et verschidde Meenungen a verschidde Profiller, an ech muss och do kucken, datt ech déi eenzel Profiller an engem Biergerrot esou representéieren, idealerweis op Basis vun deem Choix dee mir kënne maachen.

[Journalist]

Riicht et sech dann um Undeel vu Frontalieren an der aktiver Bevëlkerung finalement?

[Tommy Klein]

Dir mengt wat d'Länner ugeet?

Natierlech ass et duerno, wa mir déi ganz Bevëlkerung huelen, ass et natierlech: huele mir di ganz Bevëlkerung oder nëmmen déi aktiv Bevëlkerung?

Et ass festgehale ginn, dat wa mir z.B. vun deene 60 Leit schwätzen, vun deene 60 Membres effectifs, datt mir do 10% awer huele fir Frontalieren, datt déi och representéiert ginn.

Mee Dir musst wëssen: an engem qualitativen Exercice, wou et em en Echange geet, ass et net esou wéi an enger quantitativer Stéchprouf, wéi engem Questionnaire, wou ech der z.B. 12 muss hunn an net 11.

Ech muss déi Meenunge kënne representéieren.

Dat heescht, ech huelen 10% mat eran, net well mir eis un iergendwellechen Zifferen orientéieren, mee well mir d'Frontaliere mat an dësem Grupp hunn, fir eebe kënnen déi Meenungen esou ze representéieren.

Mir waren der Meenung, datt wa mir 10% vu Frontaliere mat eranhuelen, also 10% vun deene 60, datt mir déi Meenungen esou kënne representéieren, datt si och hir Stëmm an dësem Klimabiergerrot hunn.

[Journalist]

Wann Dir erlaabt hätt ech nach eng ganz aner Fro.

Déi betrëfft net de Biergerrot mee dee Niveau ënnendrënner, wann een esou wëll.

Mech géif et interesséiere wéi déi Lëtzebuerger politesch Positioun zustane kënnt zum Package "Fit for 55" vun der EU-Kommissioun.

Dat ass jo e wichtege Package fir déi ganz EU a verschidden Deeler dovunner sollen 2023 a Kraaft trieden, muncher 2024.

Reng zäitlech wäert sech dat vläicht komplex iwwerschneide mat Ärem Timing.

Wat dir nach on Top dorobber wëllt setzen ass villäicht nach net ofzegesinn a virun allem mengen ech och si fir verschidde Saachen de Klimaministère an Energieministère zoustänneg, fir aner Saachen de Finanzministère, och fir déi Saachen déi e fiskaleschen Impakt hunn.

Wéi gëtt dat koordinéiert.

Wéi kënnt do déi Lëtzebuerger Positioun zustanen?

[Carole Dieschbourg]

Dat ass eng vun den Aufgaben déi den interministerielle Klimacomité huet, datt mir ënner anerem dee grousse Package "Fit for 55" dee jo wierklech a vill Beräicher erageet.

Dir hutt vun der Propositioun fir Autoen iwwert den Effort sharing, also wat ass den Effort fir all Land an den Emissiounshandel, bis eran an de Finanzberäich, awer virun allem och am Energieberäich.

Dat heescht et ass immens wichteg datt ee sech do gutt ofstëmmt, oder rezent och an der Taxonomie, datt een do gutt ofgestëmmt ass.

Dofir hu mir fir dee ganze Package, an insgesamt dee Klimavolet, hu mir am Comité interminstériel virun deene wichtege Sëtzunge wou dann och d'Ministeren deelhuelen ëmmer och eng Ofstëmmung.

Dat ass och eng vun den Aufgaben net nëmme just de nationale Volet ze suivéieren, mee eeben och wann elo wichteg Entscheedunge sinn, déi d'EU betreffen, datt een do eeben zesummen an deem Comité nach eng Kéier driwwer diskutéiert, wann et machbar ass, wann net da geet dat natierlech tëschent den Acteuren a via Mail, mee normalerweis kucke mir datt déi Ofstëmmung och an de Comité interministériel mat erageet.

Wou eis Mataarbechter vun deenen ënnerschiddleche Ministèren natierlech alleguerte representéiert sinn.

[Journalist]

Moien. Fanny Kinsch vun RTL.

Ech hunn eng Fro fir de Premierminister virun allem.

Kënnt Dir Iech virstellen esou Biergerréit och fir aner Beräicher anzeféieren?

Kann ee sech do virstelle fir aner wichteg gesellschaftlech Froe wéi Logement, Demokratie...oder ass dat elo mol en Exercice deen elo just zu deem hei Thema gemaach gëtt?

[Xavier Bettel]

Hei ass elo mol deen heiten Exercice.

En Engagement deen och och geholl hunn beim Etat de la Nation.

Beim Logement hunn ech och Rëtsch vu Leit déi mir soe si wéilten onbedéngt driwwer schwätzen, dat wësst dir jo aus der leschter Tripartite wou e Besoin do ass, fir datt jidderee soll driwwer schwätzen.

Dem Här Kox säi Büro ass op. En ass op.

Den Fait ass, ech hunn och e Promoteur, dee mir viru kuerzem op Ärer Antenne gesot huet, hien hätt gären eng Tripartite, mee mat him.

De Fait ass de Logementsprobleem ass e Probleem wou mir musse mat de Gemenge kucken, wou mir musse mat den ëffentlechen Acteuren am Bausecteur, vir allem, weiderkommen, an datt do d'Influenz vun de Bierger awer limitéiert ass, well duerno sinn et Baugeneemegungen, dat ass Kompetenz vun de Buergermeeschteren, asw.

Dowéinst, et soll een elo net de Leit verspriechen datt iwwer alles eng Solution miracle fonnt gëtt.

Hei ass wierklech e Plang dee mir hunn, wou mir bereet sinn ze soen: Komm mir lauschteren de Bierger no.

Sidd dir net nach bereet méi ze maachen?

Beim Logement weess ech net wat et méi wat et da kéint sinn?

Mir hu jo politesch Programmer déi kommen.

Déi eng soe si hätte gär eng Possibilité d'expulsion, datt een expropriéiert ka ginn,...

Dat sinn alles Punkten, déi jo déi eng oder aner Parteien an hirem Walprogramm hunn.

Wat fir eis wichteg ass, muss ech Iech ganz éierlech soen, am Logement, ass datt mir endlech un eng Reform vun der Grondsteier dëst Joer wäerte goen, datt mir endlech wäerten eng Taxatioun vun eidelstoend Terraine maachen, datt mir endlech wäerten eidelstoend Wunnengen taxéieren.

Dat ass eppes, do gëtt säit bal 20 Joer driwwer diskutéiert, a mir wëllen dëst Joer, 2022, elo och do mat konkrete Propose kommen.

Deen Exercice vun Demokratie participative, wéi mir dat elo hunn, ass e wichtegen Exercice an enger Matière elo wou mir der Meenung sinn, datt mir d'Leit och musse mathuelen.

Mee et ass net ausgeschloss datt nach aner Sujete kéinte komme wou ee sech seet: Hei firwat net, och do esou een Exercice ze probéieren.

Et ass déi éischte Kéier wou mir dat heiten op groussem Niveau maachen, mat deenen 100 Leit.

Dir wësst jo et gouf och schonn aner méi kleng Experienze wou och e positiven Impakt komm ass.

Hei solle mir elo deen dote Biergerrot ofwaarden, d'Resultater ofwaarden.

Mir dierfen d'Leit och net enttäuschen, mir dierfen hinnen net soen, alles wat dir sot gëtt 1 zu 1 ëmgesat, well dat hunn ech iech virdru gesot, dat si politesch Decisiounen déi do musse geholl ginn.

Mee mir sollen de Leit d'Recht ginn Initiative kënnen ze proposéieren, datt si kënne soe wat si vun deem engen oder deem aneren halen.

Mir gesinn datt do awer eng Bereetschaft ass fir matzemaachen, mee de Fait ass, datt et net ausgeschloss ass lo nach aner Sujete kënnen ze huelen, mee hunn d'nächst Joer och als Termin

deen da fir déi nächst 5 Joer zielt.

Mee deen heiten Exercice soll dëst Joer ofgeschloss ginn, an da solle mir och Conclusiounen driwwer zéien.

Mee ech sinn net deen deen hermetesch ass fir d'Biergerbedeelegung, au contraire, ech mengen datt och eng Volontéit do ass vun de Bierger fir mat ze diskutéieren.

Mee et muss een net de Leit d'Gefill ginn, well mir hunn nach ëmmer e Parlament, wat och gewielt gëtt, an do muss een och de richtegen Equiliber fanne mat de gewielte Volleksvertrieder well wéi mir mam Biergerrot komm sinn hu verschidde Leit du gemengt: Jo mee, wat maache mir?

Mee d'Parlament ass den Element central.

Et gëtt jo kee Gesetz zu Lëtzebuerg gestëmmt ouni Parlament.

An hei ass au contraire en Input dee mir vu bausse kréien, an ech mengen datt deen och net ka schueden.

Och zu Lëtzebuerg.

[Claude Turmes]

Wann ech nach ee Wuert ka soen: ech menge wat wichteg war an eisem LET-Biergerrot, dat war déi wëssenschaftlech Begleedung: mir haten den Här Klein, mir haten de Rafael Kies, mir haten nach 3 aner Wëssenschaftler.

Ech mengen, déi ganz proaktiv Participatioun vum Bierger, datt ass keen einfachen Exercice.

Dat muss professionell organiséiert sinn, do muss duerno eppes dobäi erauskommen.

An dat muss ee wëssenschaftlech begleeden an ech mengen, wat jo elo flott ass, dass datt déi Ekipp déi de Biergerprozess "Luxembourg in Transition organiséiert huet, ass jo och en Deel vun deem heiten Exercice.

An ech mengen dat wat mir haut kënne soen, ass datt mir no deem Klimabiergerrot, eis villäicht eng Kéier zesumme setzen a soen, wat huet dat bruecht? Hu mir dat gutt gemaach?

An datt een da seet: ass dat vläicht en Instrument wat een da vläicht an enger nächster Legislaturperiod méi kéint institutionaliséieren.

Mee komm mir sinn elo mol frou, well wat mir.par Rapport zu deem wat mir an anere Länner....dat wat mir hei maachen ass wierklech och "front running", och wa mir dat vergläiche mat anere Länner.

Ech wëll Iech och nach eng Kéier invitéieren den 20. Januar, wa mir de Biergercomité "Luxembourg in Transition" ofschléissen, an da kritt Dir och e Gespier dofir wéi ambitiéis, wéi challenging déi Bierger sinn, an ech mengen et ass immens flott datt mir déi Bierger, déi mir elo quasi ee Joer laang an deem Prozess haten, als Personnes ressource hunn an deem heite Prozess.

Dat ass richteg spannend an dat hëlleft eis wierklech als Politiker, dat ass keng Bankrotterklärung, dat ass modern Politik wou een de Bierger mathëlt an och test wou de Bierger ass, par Rapport zu de verflichtende Moossnamen.

[Journalist]

Ech erlabe mir och nach eng Fro zu engem aneren Thema ze stellen.

D'Regierung huet haut e neit Covid-Gesetz annoncéiert, dat soll d'nächst Woch an der Chamber gestëmmt ginn, wa méiglech...

[Xavier Bettel]

Dat decidéiert d'Chamber et kann och dës Woch sinn, well et geet drëms datt mir bei den Isolementer an eng Situatioun komme wou op ee Mol d'Land net méi funktionéiert.

Also all Dag ass wichteg.

[Journalist]

Wat ech nach wollt froen, Dir hat och vun enger Impfflicht geschwat, datt do esou séier wéi méiglech sollt eng Consultatiounsdebatt stattfannen, an datt fir dee Moment och sollt e Gesetz prett sinn, sollt decidéiert ginn eng Impfflicht anzeféieren.

Firwat kuckt Dir net fir dat virun deem heite Gesetz nach ze maachen, datt dat nach kann an dëst Gesetz afléissen?

[Xavier Bettel]

Well mir haut 3 nei Ministere vereedegt hunn, an ech mengen datt esou eng Decisioun vun enger Regierung muss vun enger Regierung ënnerstëtzt gi, wou net nach 3 Leit 2 Deeg oder 3 Deeg an enger Regierung sinn.

Hei war et mir wichteg, datt d'Regierung komplett ass, dat ass säit haut de Fall.

Mir wäerten e Freiden en éischten Tour driwwer maachen am Regierungsrot.

Den Text wäert net fäerdeg sinn.

De But ass, mir froe jo en Debat de Consultatioun, d.h. mir wäerten d'Chamber goen, an deem mir hinnen zur Verfügung ginn, déi Dokumenter déi mir hunn, d.h. d'Etudes juridiques, wéi et an deem engen oder anere Land ass, wéi et kompatibel ass mat der Verfassung, den Avis, z.B. vum Ethikrot. Dir wësst jo, datt schonn eng Rëtsch vu Leit sech och saiséiert hunn, also all déi verschidde Gremien déi et do ginn,...an do wäerte mir der Chamber,...well mir wëllen och vun de Parteie wëssen: wéi stitt dir dozou?

Well et ginn Nuancen tëschent deem engem an deem aneren.

An et ass wichteg fir eis datt mir do d'nächst Woch oder an 2 Wochen deen Debat kënnen hunn, fir datt mir kucken an deem dote Kontext de breetste méigleche Konsens ze fannen.

Et wier net gutt wa mir iwwert eng Impfflicht duerno ofstëmmen, datt et 31 zu 29 kënnt.

Wann e Wonsch aus der Chamber kënnt fir et net ze maachen, dann ass dat esou.

Ech wëll just datt déi Fro tranchéiert gëtt.

Ech wëll net datt mir nach Wochen a Méint waarde fir ze kucken, wëlle mir, wëlle mir keng, solle mir, solle mir net?

Mir mussen hei tranchéieren: gëtt et eng?

Ass eng Volontéit an eng Majorité politique do fir se ze maachen?

A wa jo, ënnert wéi enge Konditiounen.

Wa mir se maachen nämlech muss ee wësse wat duerno och de Corollaire ass.

Wat sinn d'Sanktiounen, wat sinn d'Konditiounen, wéi gëtt dat organiséiert, an do muss een och déi verschidden Dokumenter a Froen hunn.

A mir wëllen dat e Freiden den éischten Tour hunn, wa mir e Freide scho fäerdeg sinn, da kënne mir mat der Chamber kucken datt dat esou séier wéi méiglech och organiséiert gëtt, mee ech hätt dat nach gären am Januar, ech hu mech engagéiert fir Mëtt Januar.

Wann et elo déi Woch drop ass am Januar ass och net schlëmm, mee dat eent huet mat deem aneren näischt ze dinn.

Déi Situatioun mam Omikron wou mir gesinn datt d'Zuele wierklech héich sinn, ech hat virun 10 Deeg gesot mir riskéieren en Tsunami vun Infektiounen ze kréien, ass am gaangen ze geschéien.

Mir sinn tëschent 1.500 an 2.000 Infektiounen den Dag , iwwer 2.000 esouguer.

Also dat heescht, mir wëssen datt eng grouss Zuel ass, an do musse mir evitéieren, well...aus den Experienzen déi mir hunn, an ech paken Holz un, ass de Verlaf vun der Krankheet jo net esou schlëmm wéi dat wat mir bis elo kannt hunn.

An et schéngt wéi wann de Gros vun de Leit no 4 Deeg schonn net méi positiv wieren.

Dofir dee neien Text datt een nom 6 Dag wann ee geimpft war, kann e Schnelltest maachen, an nees ka schaffe goen.

Firwat? Well mir riskéieren, an dat ass genau dat wat ech ob der leschter Pressekonferenz gesot hunn, datt wann d'Leit 10 Deeg an Isolatioun sinn an awer nom 5 oder 6. Dag am Fong negativ sinn a kéinten erausgoen, hei si 4 Deeg, déi mir wannen, dat si 40%.

Wann en Dokter net kann an d'Spidol goen, wann eng Infirmière net kann an d'Spidol goen, wann e Proff net kann an de Lycée goen, wann d'Police net kann hier Aarbecht maachen, wann e Pompjee net kann d'Feier läschen, hu mir de Risiko datt mir total blockéiert ginn.

An dowéinst déi doten Initiativ, wann een negativ ass, et kann e jo net manner wéi 2x negativ sinn.

Dat heescht deen deen 2x negativ ass, de 5. an de 6. Dag, datt deen duerno de 6. Dag kann nees schaffe goen, erméiglecht datt een dat och verkierzt.

An hei ass e Besoin fir normal kënnen ze liewen, dat huet elo näischt mat der Impfflicht ze dinn, well wa mir esouguer eng Impfflicht maachen, dat ass keng Äntwert op d'Omikron elo.

D'Omikron ass elo do. D'Impfflicht ass och fir déi nächste Wochen, well déi gëtt jo och net vun haut op muer direkt ëmgesat.

Mir kréien net 100% vun de Leit déi geimpft ginn an den nächsten 2 Wochen. Dat muss ee sech bewosst sinn.

[Journalist]

Riskéiert een net awer d'Lei e bëssi duercherneen ze maache wann all Woch nees e neit Covid-Gesetz kënnt, an all Woch nees nei Reegelen.

Riskéiert dat net datt d'Leit duerno net méi wësse wat fir si gëllt, wéini si sech fir d'éischt, fir zweet, fir drëtt impfe loossen

[Xavier Bettel]

Et ass net einfach, also mir sinn eis eens et ass net einfach.

Dofir ech sinn och ganz frou, datt mir kee Stufeplang hunn, dee jo gesot huet, wann dir iwwer 1.000 oder 1.500 sollt hunn...et sollt jo mathematesch sinn, iwwer 1.500 muss een automatesch e Lockdown hunn.

Da wiere mir elo nees an engem Lockdown.

Mir gesinn awer an de Spideeler, an ech hunn d'Zuelen elo just kritt, d'Stabilitéit haut ass nach do

Si ass do. Ech paken Holz un datt dat och esou an deenen nächsten Deeg a Woche bleift.

Mee dat sinn Experienzen déi mir gesot kréien aus dem Ausland, aus Groussbritannien, aus Dänemark, déi Länner déi am meeschte konfrontéiert ware mat der Omikron-Variant.

An de Verlaf schéngt bei deene Leit déi geimpft sinn, ganz kleng ze sinn.

Bei net-geimpften, do wësse mir et nach net, do sinn Etuden, déi soen et ass méi kritesch, et ass manner kritesch, mee bei geimpfte Leit schéngt den Omikron e Verlaf ze hunn deen op jidder Fall ganz kléng ass.

An déi doten Aktioun, a rapid Aktioun déi mir geholl hunn ass eebe fir ze evitéieren datt mir, wa mir haut 2.000, muer 2.500, iwwermuer 3.000 Leit, mir op eng Kéier 30, 40 oder 50.000 Leit hunn, déi zesummen am Isolement sinn.

Well da funktionéiert hei guer näischt méi.

[Journalist]

Ech hunn nach eng kleng Fro am Uschloss un dat wat Dir elo gesot hutt iwwert d'Impfflicht.

Firwat ass d'Justizministesch Sam Tanson da schonn am gaangen e Gesetz ze preparéieren, wann Dir als éischt eng Orientéierungsdebatt wëllt maachen?

[Xavier Bettel]

Hatt huet en Draft, dee preparéiert gëtt, dat ass awer elo keen Text, fir op mannst eng Basis vun Diskussioune kënnen ze hunn, do sinn nach verschidden Optiounen dran.

Et ass net datt schonn alles feststeet, do steet: et kann esou, mee och esou oder esou sinn.

Déi Punkten déi fir eis wichteg sinn: mir wëllen an der Chamber hinnen nolauschteren, an dorausser d'Conclusiounen zéien, an den text gëtt duerno deposéiert.

Mir ginn net an d'Chamber an da maache mir en Debat de Consultatioun.

Mir brauche mir keen Debat de Consultatioun.

D'Consultatioun ass jo...,normalerweis si mir jo gewinnt datt Deputéiert eis jo Froe stellen, hei ass et jo ëmgedréit, dir hutt jo vu Participatioun geschwat, hei ass d'Beispill wou mir als Regierung, d'Chamber consultéiere ginn, fir ze froen: wat haalt Dir vun der dote Fro?

A wéi sinn d'Positioune vun deem engem an deem aneren?

Wat de But duerno ass, ass dee gréisste Konsens och ze fannen, mee d'Madamm Tanson.....e Gesetzesprojet suckelt een net aus dem Fanger, bannent 2 oder 3 Deeg, dowéinst, wann den Debat de consultation kann esou séier wéi méiglech organiséiert ginn, wa mir och als Regierung schonn déi Texter ob déi mir eis wëlle baséieren, oder ob mir déi och kënnen zur Verfügung stellen d.h. Verfassungsspezialisten, Ethikspezialisten, datt een déi Dokumenter der Chamber och zur Verfügung stellt.

Mee d'Madamm Tanson ass mandatéiert fir den Text auszeschaffen, mat verschiddenen Optiounen, an déi wäerte mir dann e Freiden, net de Gesetzesprojet, mee de Froekatalog, dee mir der Chamber wëlle ginn, schonn zesummestellen.

[Journalist]

Dir hat jo awer an der Chamber gesot, de 24.Dezember, datt deen Text soll prett sinn, sollt Decisioun geholl ginn (onverständlech)

[Xavier Bettel]

De Fait ass, et ass dat wat ech probéieren ze erklären, no der Consultatiounsdebatt kënne mir net en Text vun A bis Z frësch schreiwen.

Dat heescht et ass en Text, et ass e Lückentext wann dir dat léiwer hutt, an dee muss gefëllt ginn, mee et ass wichteg datt mir awer schonn eng "épine dorsale" kréien, fir datt mir duerno esou séier wéi méiglech, bannent enger Woch och kënnen en Text fäerdeg hunn.

Mee en Text de Loi ass näischt wat dir aus de Fangere suckelt.

Virun allem bei esou enger Fro mengen ech ass et wichteg datt een do déi verschidde Saachen zesumme preparéiert.

Mee et ass e Lückentext deen duerno, no deene Gespréicher déi mir an der Chamber hu wäert gefëllt ginn.

[Journalist]

Ech kommen nach eng Kéier zréck op déi aner Consultatioun fir déi mir eigentlech elo hei sinn, an ech wollt just nach eng Kéier, ech iwwerleeë scho wéi ech dat fir de Grand public kuerz schreiwen....

...wann ech elo richteg verstanen hunn ass et e bëssi vun deenen 2, deen dem Klimabiergerrot soll soe wéi wäit ee bereet ass ze goen, d.h. och d'Ziler festzeleeën déi zwar, wéi Dir sot an Ären Ae schonn ambitiéis sinn, mee awer och konkret Mesure proposéieren, wéi z.B. d'Entkopplung vum Wuesstem oder ech weess net wat...

[Xavier Bettel]

Här Aulner et gëtt keen Tabu. Si mussen déi Dynamik hunn.

Dat wat ass, si mussen d'Informatioun kréien: wou si mir drun.

Et ass dat wat d'Madamm Dieschbourg virdrun erkläert huet, mir mussen hinne soen: esou ass d'Situatioun, wa mir näischt maachen, ass et esou.

Wat mir dat maache wat mir gesot hunn, ass et esou, wa mir méi maache kann et esou goen. Elo ass et un iech.

Dat ass de But.

[Journalist]

Mee d'Ziler setzen oder konkret Propositiounen?

[Xavier Bettel]

Et ass näischt ausgeschloss, mee But ass Mesuren, et kann een elo soen, mir ginn op 80%, 90%...

De But ass net einfach esou eng Zuel ze soen, de But ass ze soen op wat si mir bereet ze verzichten, wat si mir bereet ze änneren, fir muer vläicht kënne méi ambitiéis Ziler ze erfëllen.

Et geet net em eng Zuel hei, hei geet et em de Wee.

[Claude Turmes]

Och vläicht aus der Erfarung mat deem méi klengen Exercice deen ech mat 30 Bierger gemaach hunn, als Politiker huet een 2 Forme vun Interaktioun mam Bierger: entweder ech sinn do an ech soe wat ech wëll an dann diskutéieren ech e bëssi mam Bierger, oder, an dat ass déi Form déi mir gesicht haten am "Luxembourg in Transition", an déi och elo hei gesicht gëtt, ech maachen e Kader, wou ech e representative Grupp vu Bierger vu Lëtzebuerg oder vun der "aire fonctionnelle" vu Lëtzebuerg, vun der Ekonomie Lëtzebuerg, wou ech déi zesumme sëtzen, hinnen eng gewëssen Expertise zur Verfügung stelle fir datt si, loosse mir soen, all op een änlechen Niveau komme vun Informatioun an duerno, an dat ass ganz wichteg, entwéckelt dat säin Eegeliewen, an ech hunn dat jo och elo gesi beim "Luxembourg in Transition", si maachen dann.

An dat wat mir iech hei verspriechen ass datt, wéi de Xavier seet, et gëtt keen Tabu, wat si do op den Dësch bréngen, dat brénge si op den Dësch, an duerno, an dat ass wichteg, duerno geet et dann an d'Chamber, d.h. an enger transparenter ëffentlecher Diskussioun kommen déi Proposen op den Dësch, an da si mir jo och quasi gezwongen dozou Stellung ze huelen.

An ech mengen dat ass jo wierklech e weidere konkrete Bäitrag zur Demokratie, an dësem konkrete Fall vu Klimaschutz.

[Xavier Bettel]

Ech gesinn direkt am Bléck vum Här Aulner datt dat elo vill mi kloer a sengem Kapp ass.

[Journalist]

...onverständlech...

[Claude Turmes]

Majo da maache mir e Bettel 3.

Also Dir kënnt och den Owend soen et ass d'Virbereedung fir de Bettel 3.

[Xavier Bettel]

Voilà ech géif iech Merci soen.

[Journalist]

Ech hätt awer nach 2 Froe wann et géif goen. Déi eng bezitt sech op d'Zesummesetzung vun deem Gremium, also vum Biergerrot.

Wann ech mech richteg erënnere waren am "Luxembourg in Transition" déi Jonk iwwerrepresentéiert, wat esou gewollt war.

D'Fro ass, ass dat hei och? Well et kéint ee jo soen, déi Jonk, et geet och em hier Zukunft, also sollte vläicht och méi Jonker dobäi si fir matzeschwätzen?

An déi 2. Fro: Dir hat vun 3 Appels d'offre geschwat.

Wien déi éischt gewonnen huet, dat hu mir elo matkritt, dat ass TNS Ilres.

Wat waren déi 2 aner a wien huet se gewonnen?

[Claude Turmes]

Ech hunn déi Fro net verstanen?

[Journalist]

Déi Appels d'offre vun deenen Dir geschwat hutt.

[Xavier Bettel]

Den 10. Januar sinn déi zou.

[Tommy Klein]

Also wat d'Representatioun ugeet, natierlech ass et ëmmer e Choix wéi ee Profil ee gären hätt.

Hei ass et éischter wéi mir gesot hunn, d'Ambitioun ass d'Gesellschaft ze representéieren, d.h. net datt ech dat ka maache mat 10 oder 11 Jonker oder datt et der mussen 20 sinn, et geet einfach drëms datt déi Jonk och hir Stëmm hunn.

Awer et geet och net drëm datt déi Jonk iwwerrepresentéiert sinn, esou datt do eng Dominanz erakënnt, et geet einfach drëm déi Gesellschaft ze reflektéieren an hirer ganzer Struktur wéi se ass, sief et iwwer Profiller wat den Alter betrëfft, d'Geschlecht awer och vun de Kulturen an de Meenunge wéi se hei zu Lëtzebuerg bestinn, also ass do elo keng Iwwerrepresentatioun geplangt et ass éischter de Contraire, mir versichen eeben deen Equiliber hierzestellen, deen e representativen Echantillon erlaabt.

[Xavier Bettel]

Voilà, e grousse Merci an iech nach e schéinen Dag.